
Feltétel nélküli alapjövedelem feltétel nélkül? - Alternatív válasz a jövő egy gazdasági-társadalmi problémájára

Kulcsszavak: intézményrendszer; feltétel nélküli alapjövedelem; társadalmi innováció
A dolgozat célja, hogy a technológiai fejlődés következtében kibontakozó társadalmi - gazdasági változásokra, átrendeződésre reagáljon. A bérmunka háttérbe szorulása révén a vállalkozói aktivitás, valamint a megfelelő szociális védőháló kialakítása a gazdaságpolitika kulcskérdésévé válhat a közeljövőben. Úgy véljük, hogy a jövő közgazdaság(tan)i kérdései többek között az ösztönzők helyes alakítása, a létbiztonság megteremtése és az ezeket érvényesítő intézmények köré csoportosulnak. Ennek érdekében áttekintjük az erre választ adni kívánó feltétel nélküli alapjövedelem (FNA) koncepcióját.
Az eszmetörténeti áttekintés után azt vizsgáljuk, hogy a bemutatott társadalmi folyamatok szempontjából mennyire tekinthető adekvát válasznak az FNA intézménye a munkanélküliséggel, foglalkoztatással, a szegénységgel és a társadalmi kirekesztéssel kapcsolatos globális és haza kihívásokra. Megpróbálunk választ adni arra, hogy a rászorultsági alapú, célzott szociálpolitikát helyettesítheti-e, alkalmas-e a szegénység mérséklésére, valamint, hogy a teljesítményösztönzéssel és öngondoskodással összhangba hozható-e.
A tanulmányban megállapítjuk, hogy bár az FNA megfelelő intézmény lehet a felmerülő kihívások kezelésére, számos, komoly alkalmazhatósági korláttal rendelkezik. Ennek ellenére szerintünk nem érdemes elvetni a gondolatot, mivel a közgondolkodás fejlődését elősegítik a társadalmi innovációkkal kapcsolatban folytatott nyílt diskurzusok.



